ପିଓକେରେ ଉଡ଼ିବ ତ୍ରିରଙ୍ଗା ! - OTV Khabar.\nimage : www.ccn.com\nନୂଆଦିଲ୍ଲୀ : ପିଏମ୍ଓ ରାଷ୍ଟ୍ରମନ୍ତ୍ରୀ ଜିତେନ୍ଦ୍ର ସିଂହଙ୍କ ସଫା ସଫା ବୟାନ। ଜମ୍ମୁ-କାଶ୍ମୀରରୁ ଧାରା-୩୭୦ ଉଚ୍ଛେଦ ହେଲା, ଏବେ ଟାର୍ଗେଟ୍ ପାକ୍ ଅଧିକୃତ କାଶ୍ମୀର। POKକୁ ଭାରତର ଅବିଚ୍ଛେଦ୍ୟ ଅଙ୍ଗ କରିବା ଏବେ ମୁଖ୍ୟ ଲକ୍ଷ୍ୟ। କାଶ୍ମୀର ପ୍ରସଙ୍ଗକୁ ନେଇ ପାକିସ୍ତାନ ବିଳିବିଳଉଥିବା ବେଳେ ଏଭଳି ବୟାନ ଦେଇ ନିଆଁରେ ଘିଅ ଢାଳିଛନ୍ତି ଜିତେନ୍ଦ୍ର ସିଂହ।\nପାକ୍ ଅଧିକୃତ କାଶ୍ମୀରକୁ ପାକିସ୍ତାନଠାରୁ ଛଡ଼େଇ ନିଜ ଅଧିନକୁ ଆଣିବା କେନ୍ଦ୍ର ସରକାରଙ୍କ ପ୍ରଧାନ ଲକ୍ଷ୍ୟ ବୋଲି ସେ କହିଛନ୍ତି। ସିଂହ ଆହୁରି ମଧ୍ୟ କହିଛନ୍ତି POKକୁ ଭାରତ ଅଧିନକୁ ଆଣିବା କେବଳ ତାଙ୍କ ସରକାର କିମ୍ବା ଦଳର ଲକ୍ଷ୍ୟ ନୁହେଁ, ୧୯୯୪ରେ ନରସିଂହ ରାଓ ନେତୃତ୍ୱାଧୀନ କଂଗ୍ରେସ୍ ସରକାର ସମୟରେ ମଧ୍ୟ ଏନେଇ ସଂସଦରେ ସର୍ବସମ୍ମତି କ୍ରମେ ପ୍ରସ୍ତାବ ପାରିତ ହୋଇଥିଲା।\nକେବଳ ଜିତେନ୍ଦ୍ର ନୁହଁନ୍ତି, ଶିବସେନା ନେତା ସଞ୍ଜୟ ରାଉତ ପାଦେ ଆଗକୁ ବଢ଼ି କହିଛନ୍ତି ୨୦୨୨ ସୁଦ୍ଧା ପିଓକେ ଭାରତର ଅଂଶ ହୋଇଯିବ ବୋଲି ସେ ଦୃଢୋକ୍ତି ପ୍ରକାଶ କରିଛନ୍ତି। ପୂର୍ବରୁ ପ୍ରତିରକ୍ଷା ମନ୍ତ୍ରୀ ରାଜନାଥ ସିଂହଙ୍କ ବୟାନ ମଧ୍ୟ ସେହି ଆଡକୁ ଇସାରା କରୁଥିଲା। ରାଜନାଥ କହିଥିଲେ, ପାକିସ୍ତାନ ସହ ଆଉ କାଶ୍ମୀର ପ୍ରସଙ୍ଗ ନୁହେଁ, ଏଣିକି କେବଳ ପିଓକେ ପ୍ରସଙ୍ଗରେ ଆଲୋଚନା ହେବ।\nସେପଟେ କାଶ୍ମୀରରୁ ଧାରା ୩୭୦ ଉଚ୍ଛେଦ ପରେ ମୋଦି ସରକାରଙ୍କ ପରବର୍ତ୍ତୀ ପଦକ୍ଷେପ କଣ ହେବ ସେନେଇ ବିଚଳିତ ଇସଲାମାବାଦ। ପାକିସ୍ତାନର ସ୍ୱାଧୀନତା ଦିବସ ଅବସରରେ ପାକ୍ ଅଧିକୃତ କାଶ୍ମୀର ବିଧାନସଭାକୁ ସମ୍ବୋଧନ କରି ପ୍ରଧାନମନ୍ତ୍ରୀ ଇମ୍ରାନ ଖାଁ ଆଶଙ୍କା କରିଥିଲେ, ପୁଲଓ୍ୱାମା ପରେ ବାଲାକୋଟ୍ ହମ୍ଲା ଭଳି ଧାରା ୩୭୦ ଉଚ୍ଛେଦ ପରେ ପିଓକେ ନେଇ ଭାରତ ସରକାର ଯୋଜନା କରିପାରନ୍ତି।\nଏସବୁ ଆଶା-ଆଶଙ୍କା ମଧ୍ୟରେ ଇମ୍ରାନ ଆସନ୍ତା ଶୁକ୍ରବାର POKର ମୁଜାଫରାବାଦରେ ଏକ ବିଶାଳ ଜନ ସମାବେଶ କରିବାର ଯୋଜନା ରହିଛି। କାଶ୍ମୀରରେ ମାନବାଧିକାର କ୍ଷୁର୍ଣ୍ଣ ହେଉଥିବା ପ୍ରତିବାଦରେ ଇମ୍ରାନ ଶୋଭାଯାତ୍ରା କରିବାକୁ କହୁଥିବାବେଳେ ଅସଲରେ ଏହା ପଛରେ ଲୁଛି ରହିଛି ପିଓକେ ଭୟ। ଏପରିକି ପାକ୍ ବିରୋଧୀ ଦଳ ନେତା ବିଲଓ୍ୱାଲ ଭୁଟ୍ଟୋ ମଧ୍ୟ ଇମ୍ରାନଙ୍କୁ ଚେତାଇ ଦେଇଥିଲେ ପାକିସ୍ତାନ ଶ୍ରୀନଗର କଥା ଛାଡ଼ି, ଏବେ ପିଓକେ ବଞ୍ଚାଇବାକୁ ଯୋଜନା କରୁ।
